送馮獻道運使得岸字
作者：馮時行
朝代：宋

paragraphs: 蜀江灧新肥，送客上霄漢。
別懷老易感，醉幘狂更岸。
春暄鼓氣全，風軟帆力半。
青雲隨步履，紫氣鬰几案。
清明銷積陰，當陽盛熙旦。
羣姦付嚴科，四海歸睿斷。
君行此其時，國光炳大觀。
况乃濟時須，礧砢真巨幹。
舉杯酬柂尾，爲賦鹿鳴亂。
雲從動巖穴，起我病痯痯。
溝壑未填委，胡爲甘屏竄。
日邊多故人，爲我致此段。